Diari Oficial de la Generalitat Valenciana


Sumari del DOGV 6952, del 28-01-2013 (2013/809)

DECRET 21/2013, de 25 de gener, del Consell, per a la commemoració del 775 Aniversari de l'Origen del Regne de València.
------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2013/01/25/21/dof/vci/html**

### Dades del document

Número de DOGV
:   6952

Data del DOGV
:   28-01-2013

Secció del DOGV
:   I. DISPOSICIONS GENERALS

Número del document
:   2013/809


Data del document
:   25-01-2013

Organisme emissor
:   Presidència de la Generalitat

Tipus de document
:   Decret

Descriptors 

:   * commemoració
    * legislació
    * història

DECRET 21/2013, de 25 de gener, del Consell, per a la commemoració del 775 Aniversari de l'Origen del Regne de València. [2013/809]  
PREÀMBUL  
  
Després de cinc segles de presència musulmana, Jaume I el Conqueridor inicia el 1233 la conquista dels regnes de taifes valencians, però fins al 1238 les campanyes militars no se centren en la conquista de València i de les terres cap al Xúquer. Com a resultat d'això, la capitulació de València es firma el 28 de setembre d'eixe any.  
La tradició ha atribuït al 9 d'octubre de 1238, dia de sant Donís, l'entrada del Rei Jaume I a València, raó per la qual esta emblemàtica data ha quedat instituïda com el Dia de la Comunitat Valenciana.  
El territori que poc després es constituiria en Regne de València comptava amb una població majoritàriament musulmana, a la qual es va incorporar gent procedent d'Aragó i Catalunya, així com d'altres regnes peninsulars i països europeus. Això va donar com a resultat una societat pluriconfessional, multicultural, oberta i integradora, que encara hui es continua manifestant amb eixe caràcter.  
El primer embrió de les nostres normes d'autogovern se situa en Els Costums, que constituïen una sèrie de normes de la vida comuna i d'ordenació de la ciutat de València i diverses viles, que es van anar instaurant a mesura que avançava la conquista per Jaume I, i són els immediats antecedents dels Furs, promulgats pel rei conqueridor el 1261.  
  
En l'any 2013 es complix el 775 aniversari de l'entrada del Rei Jaume I a la ciutat de València, motiu pel qual s'ha considerat oportú commemorar aquella fita històrica tan transcendental en el nostre passat remot.  
Per a dotar d'un marc jurídic adequat els òrgans encarregats de programar i seguir els actes i accions commemoratius d'esta celebració, s'ha considerat convenient elaborar el present decret, pel qual es crea una comissió commemorativa, i es designa un delegat especial per a la commemoració, que coordine i supervise les activitats.  
  
Per tot això, per raó del que disposa l'article 18.f de la Llei 5/1983, de 30 de desembre, de la Generalitat, del Consell, a proposta del president de la Generalitat i amb la deliberació prèvia del Consell, en la reunió del dia 25 de gener de 2013,  
  
DECRETE  
  
Article 1. Objecte i adscripció  
1. Constituïx l'objecte d'este decret la creació de la Comissió Commemorativa del 775 Aniversari de l'Origen del Regne de València (d'ara en avant, la Comissió).  
2. Els membres de la Comissió han de designar, entre ells, un delegat o delegada especial per a la Commemoració del 775 Aniversari de l'Origen del Regne de València.   
3. La Comissió Commemorativa del 775 Aniversari de l'Origen del Regne de València s'adscriu a la Presidència de la Generalitat.  
  
Article 2. Composició de la Comissió  
1. La presidència de la Comissió l'assumix la persona titular de la Presidència de la Generalitat.  
2. La vicepresidència de la Comissió l'assumix la persona titular de la Vicepresidència del Consell. A ella correspon la substitució de la presidència, en els supòsits d'absència, vacant o malaltia.  
  
3. La Comissió està integrada pels vocals següents:  
a) La persona que presidisca les Corts.  
b) La persona titular de la conselleria que tinga atribuïdes les competències en matèria d'educació i cultura.  
c) La persona titular de la conselleria que tinga atorgades les competències en matèria de desenrotllament estatutari.  
d) La persona que presidisca el Consell Jurídic Consultiu de la Comunitat Valenciana.  
e) La persona que presidisca el Consell Valencià de Cultura.  
f) La persona que tinga atribuïda la Direcció del Gabinet del President de la Generalitat.  
g) Les persones que presidisquen les tres diputacions provincials de la Comunitat Valenciana.  
h) Les persones que tinguen atribuïdes les alcaldies presidències dels ajuntaments de les tres capitals de província de la Comunitat Valenciana.  
i) El delegat o la delegada del Govern a la Comunitat Valenciana.  
  
j) Un màxim de 14 persones procedents de l'àmbit universitari i del món de la cultura, designades pel Consell, a proposta del president.  
  
4. Els membres de la Comissió en designen un que ha de fer de secretari o secretària.  
  
Article 3. Funcions i funcionament de la Comissió  
1. La Comissió pot funcionar en Ple o en grups de treball, la composició, atribucions i règim de funcionament dels quals ha d'acordar el Ple.   
2. Correspon a la Comissió establir les pautes per a l'elaboració de la programació d'accions i activitats commemoratives, aprovar el programa general dels actes commemoratius, i la coordinació amb altres administracions públiques o entitats privades que se sumen a la commemoració.   
3. La Comissió s'ha de reunir una vegada a l'any amb caràcter ordinari i, amb caràcter extraordinari, totes les vegades que siga convocada pel president o presidenta, a iniciativa pròpia o a proposta, almenys, d'una tercera part dels vocals.  
4. El procediment per a la convocatòria, constitució i adopció d'acords de la Comissió és el que establix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 4. Delegat o delegada especial  
1. La membres de la Comissió han de designar, entre ells, un delegat o delegada especial per a la Commemoració del 775 Aniversari de l'Origen del Regne de València, les funcions del qual són les de supervisar i coordinar l'execució de les activitats del programa d'actes commemoratius que s'aprove.  
2. El president de la Comissió pot nomenar un o més col·laboradors que ajuden el delegat o delegada especial en l'exercici de les seues atribucions.  
  
Article 5. Marca de l'any commemoratiu  
1. Durant l'any 2013, l'Administració del Consell, i el seu sector públic empresarial i fundacional, ha d'emprar, en la papereria bàsica, comunicacions i suports publicitaris, i altres elements identificatius, una marca representativa de la commemoració.  
2. La marca i les condicions d'ús s'han d'aprovar per acord del Consell, en el qual s'han de preveure els mecanismes de difusió adequats per a usar-la.   
  
DISPOSICIÓ ADDICIONAL  
  
Única. Regla de no-gasto  
La implementació i posterior desplegament d'este decret no pot tindre cap incidència en la dotació de tots i cada un dels capítols de gasto del Pressupost de la Generalitat, i, en tot cas, ha de ser atés amb els mitjans personals i materials de la Presidència de la Generalitat i de la Conselleria de Presidència i Agricultura, Pesca, Alimentació i Aigua, i, si és el cas, de la resta de les conselleries representades en la Comissió.  
  
  
DISPOSICIONS FINALS  
  
Primera. Habilitació normativa  
Es faculta la persona titular de la Vicepresidència del Consell i de la Conselleria de Presidència i Agricultura, Pesca, Alimentació i Aigua per a dictar totes les disposicions que siguen necessàries per a l'aplicació i desplegament del que establix este decret.  
  
Segona. Vigència del decret  
Les disposicions contingudes en este decret es mantindran vigents fins transcorreguts tres mesos des de la finalització de l'any commemoratiu del 775 Aniversari de l'Origen del Regne de València.  
  
Tercera. Entrada en vigor  
Este decret entra en vigor l'endemà de la publicació en el Diari Oficial de la Comunitat Valenciana.  
  
València, 25 de gener de 2013  
  
El president de la Generalitat,  
ALBERTO FABRA PART


Còpia Permalink ELI